Gandia posa en marxa el dispositiu especial de Pasqua als espais verds
16 abril 2025

## Gandia posa en marxa el dispositiu especial de Pasqua als espais verds16 abril 2025Última actualització: 16 abril 2025

![](../gestion/img/496eae13be6ca5ffa1e173b390637509494b5491e3a5fd7fe842f202966a5eab.jpeg)  
  

La primera Tinenta d’Alcaldia i regidora de Medi Ambient, Sostenibilitat i Emergència climàtica, ****Alícia Izquierdo,**** acompanyada del director general de Medi Natural, ****Daniel Muñoz,****  ha presentat aquest matí els dispositius que es posaran en marxa als espais naturals de la ciutat al llarg de les festes de Pasqua, del 17 al 28 d’abril.

Així doncs, durant els pròxims dies, s'augmentarà la vigilància per part de la Guarderia rural i la Policia local als parcs i zones protegides o sensibles, com per exemple, els Ullals, el paratge natural municipal Parpalló-Borrell, etc. Precisament, com és tradicional, un dels llocs amb més visitants aquests dies serà el parc dels Ullals de l'Alqueria del Duc. «Per eixa raó, un any més, s'hi ha habilitat un circuit tancat d'entrada i eixida, de manera que només es podrà accedir des del Grau i l'Alqueria de Potes, i s'han augmentat les places d'aparcament disponibles, els contenidors, etc. Cal recordar que fa dos anys l'Ajuntament va crear una nova zona d'aparcament al nou Parc de les Diades, des de l qual també es pot accedir directament a l'Alqueria del Duc», ha explicat Muñoz.

Respecte al risc d'incendis que hi ha en aquesta època, la regidora ha demanat a la població que tinga molta precaució i ha recordat que «estaran totalment prohibides les cremes agrícoles i d’oci, per la qual cosa els paellers romandran tancats, a excepció dels homologats de Marxuquera, sempre i quan no hi haja alerta 3 de risc d’incendis forestals». En aquest sentit, ha indicat que es pot consultar el nivell d’alerta i previsió a la web del 112 GVA Previfoc: [https://www.112cv.gva.es/WebPublica-MapasOnLineV2/municipiosPrevifoc.jsf](https://www.112cv.gva.es/WebPublica-MapasOnLineV2/municipiosPrevifoc.jsf)

Respecte als residus, la regidora ha afirmat que «s'ha augmentat el servei de recollida de fem, però la ciutadania ha de fer-se responsable de les deixalles que genere i emportar-se-les a casa, en el cas de la muntanya, o depositar-les en les papereres i els contenidors corresponents pel que fa als parcs».

Finalment, Izquierdo ha recordat les recomanacions bàsiques, però que representen la majoria d’incidències als parcs naturals. Com ara, portar sempre protecció solar, aigua i calçat adequat. «Cal prestar molta atenció als xiquets, la gent gran o amb problemes de salut; anar sempre per camins segurs i senyalitzats», ha conclòs.